Een dood, 6 beseer toe voertuig rolFoto: ER24 Een mens is dood en ses ander beseer nadat ŉ voertuig Sondag in die vroeë oggendure in Carletonville gerol het. Werner Vermaak, woordvoerder van ER24, het gesê paramedici is net voor 04:00 na die ongelukstoneel in Stationstraat ontbied. Volgens Vermaak was daar agt insittendes in die voertuig ten tyde van die ongeluk. “Daar word vermoed dat die voertuig verskeie kere gerol het en al agt mense uit die voertuig geslinger is,” het Vermaak gesê. “Die bestuurder het geringe beserings opgedoen en het ŉ aanbod om na die hospitaal geneem te word van die hand gewys.” ŉ Man is met noodlottige beserings op die toneel aangetref en deur paramedici dood verklaar. Nog ses mans, tussen 28 en 34 jaar oud, het matige beserings opgedoen en is op die toneel behandel voordat hulle na ŉ hospitaal geneem is. Die oorsaak van die ongeluk word ondersoek.